ખૂબસરત બુતિકો અને કાફેઝ ધરાવતા ઓમોટે-સેન્ડો વિસ્તારમાં ત્રીસેક મિનિટ ટહેલતાં ટહેલતાં જાવ તો તમે ટોકિયોના ભવ્ય સ્મારક મેઈજી-જિન્ગુ પહોંચી જાવ. સમ્રાટ મેઈજી અને સમ્રાજ્ઞી શોકનનું આ સ્મારક 1920માં બંધાયું હતું અને બીજા વિશ્વયુદ્ધ દરમિયાન એનો નાશ થઈ ગયા પછી 1958માં એ ફરી બાંધવામાં આવ્યું હતું. અહીંના 12 મીટરના વિશાળ પ્રવેશદ્વારમાંથી પસાર થઈને તમે ચોતરફ ફેલાયેલી હરિયાળીમાં પ્રવેશો છો, જ્યાં આ સ્મારક આવેલું છે. ઊંચાં વૃક્ષોથી આચ્છાદિત એવો આ વનવિસ્તાર તમને અમેરિકાના પશ્ચિમ કાંઠાના જંગલોની યાદ અપાવે એવો છે.